# Referat af ordinær generalforsamling 28.2.2024



**Bestyrelsen:**

Kristian Busch, formand, PV69

Joséphine Kokholm, kasserer, PV29

Hasse Greiner, sekretær, KV40

Lars Roos, KV54

**Følgende 14 ejendomme var repræsenteret:**

Poppelvej (PV): 37, 29, 119, 21, 69, 93, 121 samt Kastanjevej (KV): 40, 50, 54, 44, 56, 58, 60. Ingen fuldmagter. I alt består grundejerforeningen af 77 ejendomme – fremmødet udgjorde dermed godt 18%. Mødet blev afholdt i selskabslokalet ’Jailhouse’, Ringstedvej 454.

Formanden indledte med at byde velkommen og Cindie, PV93 påtog sig hvervet som ordstyrer med forsamlingens applaus. Undertegnede, Hasse KV40, påtog sig at skrive referatet.

Ordstyreren konstaterede at generalforsamlingen var lovligt indkaldt, samt at der var indkommet forslag. Dagsordenen fremgik af indkaldelsen.

**Formandens beretning** (Kristian)

Det almindelige vedligeholdelsesarbejde er blevet udført og parkeringspladserne ved KV22 -42 blev etableret til hesteskoens store tilfredshed. Brønddæksler renoveres løbende af hensyn til bekæmpelse af rotter. Formanden spurgte forsamlingen, hvordan man havde oplevet firma Snevagtens vintertjeneste, og der var blandede kommentarer. Formanden selv var ikke ovenud begejstret og nævnte muligheden af at engagere et mere lokalt firma. Desværre er grundejerforeningen forpligtet til at engagere et professionelt firma til sne- og isbekæmpelse, da kommunen har afvist at rydde den korte strækning cykelsti helt oppe ved Vindegårdsvej (når de nu var i gang med hele Poppelvej).

**Aflæggelse af regnskab** (Joséphine)

Én restance ved årsskiftet – er betalt pt. Regnskab og budget var sendt ud med indkaldelsen. Ingen bemærkninger fra revisorens side. Året udviste et overskud på 33.917kr.

Kommentarer. Asfaltarbejde er voldsomt dyrt og ’vores’ gartner vil ikke udføre klatreparationer. Et medlem efterspurgte en langsigtet plan (millionregning), et andet nævnte at selvhjælp nok heller ikke var en farbar vej.

Regnskabet blev enstemmigt godkendt

**Forslag fra bestyrelsen**

Ingen forslag fra bestyrelsen

**Indkomne forslag**

Forslag om at indrette tre parkeringspladser ved hesteskoen KV44 – 62. Det foreløbige prisoverslag ligger på 100.000kr. Hesteskoens beboere har ringe mulighed for alternativ parkering. Det blev betonet af formanden, at man ikke selv må udføre anlægsarbejde på foreningen fællesområder, for skulle en skade opstå er foreningen ansvarlig, men ikke forsikret. Jordflytning blev nævnt som et udpræget fordyrende element.

Forslaget blev enstemmigt vedtaget under forudsætning af, at prisen ikke overstiger 100.000kr, bestyrelsen træffer de nødvendige beslutninger.

**Fremlæggelse af budget og forslag til kontingent** (Joséphine).

Budgettet som medsendt blev fremlagt.

Der blev efterlyst en langsigtet plan for området som basis for fremtidig budgettering, herunder udfordringen med et stigende behov for ladestandere. Formanden forklarede, at man på dette punkt afventede lovgivning og retningslinjer fra Parcelhusejernes Landsforening; men også at vi som rækkehusejere nok var sidestillet med fx lejlighedsejere, dvs. ingen nemme løsninger.

Årets overskud overføres til asfaltfonden.

Budget og uændret kontingentsats blev enstemmigt godkendt.

**Valg til bestyrelsen**

Lars KV54 samt Kristian PV69 blev begge genvalgt enstemmigt.

Heidi, PV67, blev - in absentia- enstemmigt valgt ind som suppleant, og da vi er for få i bestyrelsen direkte ind i bestyrelsen. Jan KV49 blev ligeledes enstemmigt valgt ind som suppleant.

Bestyrelsen udgøres derfor nu af: Kristian PV69, Joséphine PV29, Lars KV54, Heidi PV67, Hasse KV40 samt suppleant Jan KV49.

Bestyrelsen vil på førstkommende møde konsolidere sig.

**Eventuelt**

Man må ikke køre sin campingvogn ind på materialepladsen – den skal skubbes ind

Selvhjælp til lukning af asfalthuller, dyrt.

Rødder ødelægger gangstien mellem KV og PV.

Med venlig hilsen,

Referent: Ordstyrer:

Hasse, KV 40 Cindie, PV93